V soboto navdušili v ekipnih športih, v nedeljo pa se podali na atletsko stezo

Učenci, ki so vključeni v projekt Zdrav življenjski slog, so imeli pester vikend. Petošolci so se pomerili v košarki, odbojki in nogometu proti vrstnikom iz Podružnične šole Ihan in slavili tri prepričljive zmage, v nedeljo pa so se učenci četrtega in petega razreda preizkusili še na atletskem mitingu 'Domžale open'.

Petošolci so se v soboto, 8. aprila, odzvali povabilu učencev iz Ihana, ki prav tako sodelujejo pri projektu Zdrav življenjski slog in se med seboj pomerili v treh ekipnih športih, košarki, nogometu in odbojki. Nejc Gregorc, Žan Majer, Avdo Salihović, Erijon Sadiku, Mumin Ramadani in Alis Salkić so se proti svojim tekmecem iz Ihana izkazali s tehničnim znanjem in kolektivnim duhom ter se kljub prijateljski noti sodelovanja veselili treh prepričljivih zmag. Prevlado so nakazali že v prvi tekmi košarke, ko so slavili z 22:0, nato pa po nekaj napetosti slavili še v odbojki. Prvi niz so gladko dobili z 25:10, v drugem pa po vodstvu 18:10 popustili in se znašli v zaostanku 21:23, a se v zaključku le zbrali in slavili s 25:23. Piko na i uspešnim nastopom so postavili pri nogometu, kjer so dosegli enajst zadetkov in prejeli nobenega. Junak tekme je bil s štirimi zadetki Mumin Ramadani, ki je z 'lobom' dosegel tudi zadetek dneva.

V nedeljo smo se po lanskem Ljubljanskem maratonu udeležili še drugega atletskega tekmovanja. Tokrat na domačih tleh, saj je v nedeljo potekal atletski miting Domžale open, na katerem so nastopili učenci četrtega in petega razreda.

V teku na 60 metrov so se učenci zvrstili eden za drugim, ločila pa jih je vsega ena desetinka sekunde. Erijon Sadiku je osvojil 12. mesto s časom 10,68 sekunde, Velid Beširevič je bil 13. z 10,70, Nejc Bergant pa 14. z dosežkom 10,76.

Na 200 metrov je bil Žan Mlinar Kralj najhitrejši v svoji skupini, a s časom 34,30 sekunde na koncu zasedel sedmo mesto. Enajsti čas tekmovanja med pionirji U12 je postavil Alis Salkič (36,82), Erijon pa je bil 12. (37,08). Prav tako je 12. mesto osvojil Nejc Gregorc v skoku v daljino z rezultatom 3,33 metra, ki ga je dosegel v prvem izmed štirih serij. Najštevilčnejše so učenci OŠ Venclja Perka nastopili v metu vorteksa. Z metom dolgim 32,20 metra je najvišje, na sedmo mesto, posegel Mumin Ramadani, ki je potiho upal tudi na medaljo, za katero je bil prekratek pet metrov. Belmin Kočan je končal na osmem mestu (31,21), Uroš Mladenovič je bil dvanajsti, potem ko je vorteks vrgel 27 metrov in 95 centimetrov. Mesto za njim je končal Velid Beširevič (25,51), Amel Beganovič je bil 14. s 24,19 metra, Laudrim Ferezi pa 15. z metom dolgim 21,76 metra. Med starejšimi pionirji v kategoriji U14 je Živko Angelov osvojil šesto mesto v teku na 60 metrov (10.32 sekunde), Avdo Salihovič pa sedmo v metu vorteksa (39,08 metra).

Med osnovnošolkami sta nastopili Leni Ficko in Kaja Habjan, obe v teku na 60 metrov, Leni pa še na 200 metrov. Leni je na krajši razdalji s časom 10,55 sekunde osvojila 20. mesto, Kaja je bila s 10,86 22. Leni je v teku na pol stadionskega kroga osvojila 12. mesto z rezultatom 37,83 sekunde.

Za vse nastopajoče s šole je bila to odlična izkušnja, saj so prvič nastopili na atletskem stadionu in se tako pomerili z vrstniki, ki po veliki večini trenirajo atletiko, iz cele Slovenije.